Erkin kurash. O‘zbekistonning 4 vakili o‘z ishtirokini muvaffaqiyatli boshladi, Ixtiyor Navro‘zov esa medalsiz qoldi

Qozog‘istonning Nur-Sulton shahrida sport kurashlari bo‘yicha jahon chempionati davom etmoqda. Bugun, 21 sentabr kuni erkin kurash bo‘yicha 4ta vazn toifasida (61, 79, 86 va 97kg.) saralash bosqichlar, shuningdek Olimpiada yo‘llanmasini beruvchi va medallar uchun bahslar o‘tkazilmoqda.
O‘zbekistonning 4 vakili ham saralash bosqichida muvaffaqiyatli ishtirok etishdi. 
Dastlab, -61 kg vazn toifasida Abbos Rahmonov filippinlik Yegor Dmitriyevni osonlik bilan yengdi (14:2). Endi uning 1/8 finaldagi raqibi ruminiyalik Nikolai Oxlopkov bo‘ladi.
-79 kg vazn toifasida Rashid Qurbonov Janubiy Koreya vakili Jang Vumin bilan kuch sinashdi va 12:2 hisobida g‘alaba qozondi. Endi u 1/8 finalda eronlik Bahmad Muhammad Temuriy bilan chorak final yo‘llanmasi uchun kurashadi.
-86 kg vazn toifasidagi saralash bahslarining birinchi bosqichida Jabroil Shapiyevga ozarboyjonlik Aleksandr Gotsiyev raqib bo‘ldi. O‘zbekistonlik sportchi bu bahsda 4:1 hisobidagi g‘alabaga erishdi, keyin u 1/16 finalda gruziyalik Sandro Aminashvilini 6:3 hisobida mag‘lubiyatga uchratib, keyingi bosqichga o‘tdi. Uning nimchorak finaldagi raqibi kim bo‘lishi hozircha ma'lum emas.
-97 kg vazn toifasida Magomed Ibragimov polshalik sportchi Radoslav Baranni osonlik bilan taslim etdi - 10:0. Endi u 1/8 finalda ruminiyalik Albert Saritovga qarshi gilamga tushadi.
Ma'lumot uchun, yuqoridagilardan faqat -86 va -97 kg vazn toifalari Olimpiya o‘yinlari dasturiga kiritilgan.
Bundan avvalroq, -125 kilogramm vazn toifasida O‘zbekiston sharafini himoya qilayotgan Hasanboy Rahimov bronza uchun o‘tish bosqichida moldovalik Aleksandr Romanovni 6:0 hisobida mag‘lub etib, Tokio-2020 Olimpiadasiga yo‘llanma olgandi. Endi u kechki dasturda bronza uchun gilamga chiqadi, unga xitoylik Jivei Den raqiblik qiladi.
-70 kg vazn toifasidagi Ixtiyor Navro‘zov esa bronza uchun o‘tish turnirida gruziyalik Zurabi Yakobishviliga mag‘lub bo‘lib, turnirni medalsiz hamda Olimpiada yo‘llanmasisiz yakunladi.